別杜將軍
作者：貫休
朝代：唐

paragraphs: 伊余本是胡爲者，採蕈鋤茶在窮野。
偶披蓑笠事空王，餘力爲文擬何謝。
少年心在青雲端，知音滿地皆龍鸞。
遽逢天步艱難日，深藏溪谷空長歎。
偶出重圍遇英哲，留我江樓經歲月。
身隈玉帳香滿衣，夢歷金盆雨和雪。
東風來兮歌式微，深雲道人召來歸。
燕辭大廈兮將何爲，濛濛花雨兮鶯飛飛，一汀楊柳同依依。